'n Boer van Belfast in Mpumalanga het 'n inbreker met 'n graaf in sy sitkamer bygedam kort nadat 'n skoot uit sy eie geweer hom net-net gemis het. Die .303-koeël het in die muur reg langs mnr. Phillipus Kruger (43) se kop vasgeslaan. Die aanvaller moes die geweer weer oorhaal en dít het Kruger tyd gegee om die graaf te gryp, het kapt. Olga Ballot, polisiewoordvoerder, gesê. Nog 'n inbreker het bygekom. Die struweling tussen die boer en die twee mans het Kruger se vrou, Louise (40), kans gegee om van die plaas weg te jaag. Volgens Ballot woon die Krugers op die plaas Swartkoppies, sowat 20 km buite Belfast, maar oor nag soms op die dorp weens aanhoudende probleme met die kragtoevoer op die plaas. 'n Buurman het die Krugers eergister vroegdag laat weet daar is by hul plaashuis ingebreek. By hul aankoms is Kruger die huis in deur 'n afgebreekte veiligheidsdeur. Kort daarna het die eerste skoot in die sitkamer geklap. Kruger het aan sy vrou ge skreeu om weg te jaag. Volgens Ballot het die aanvallers op die motor losgebrand. Verskeie skote is ook op Kruger geskiet terwyl hy die veld ingehardloop het. Die aanvallers het na die boer begin soek. Hy is in 'n enjinkamer gekry waar hy aangerand is, het Ballot gesê. Hy het beserings aan sy kop en hand gehad en sy selfoon en beur sie is buitgemaak. Die mans het gevlug. Kruger kon die polisie ontbied. Die poli siekantore van Belfast en Machadadorp sowel as die kommando en ander boere het gehelp met die soektog.
Beeld 18.12.2003 Nelspruit. - 'n Boervrou van Louis Trichardt moes Woensdagaand hulpeloos toekyk en luister hoe haar "dierbare, rustige" man langs hul huis vermoor word deur plaasaanvallers. Mnr. Loekie van Nieuwenhuizen (59) se aanvallers het met sy bakkie bo-oor hom gery nadat hulle hom verskeie kere met messe in die bors en maag gesteek het. Hulle het in Van Nieuwenhuizen se bakkie gevlug. Dit is later verlate sowat 600m van die plaashuis af gekry. Net sy selfoon word vermis."Dit is veskriklik om te sien jou man spook daar en jy kan niks maak nie," het mev. Christine van Nieuwenhuizen gesê.Sy en haar dogter Christa-Marie, 'n student, was alleen tuis. Van Nieuwenhuizen is by die plaashek oorval nadat hy werkers gaan aflaai het. "Ek het vir my kind gesê ons kan nie uitgaan nie. Dan val hulle ons ook aan." Sy sê die oomblik toe die bakkie by die erf ingejaag het, het sy geweet daar is moeilikheid, want haar man sou nie só ry nie. "Hy was 'n goeie mens wat mooi met almal gewerk het. Toe kom en maak hulle hom dood." Twee mans van 19 en 22 jaar is binne 'n uur ná die voorval in hegtenis geneem. Hulle woon glo op 'n naburige plaas. Kapt. Sibongile Nkosi, polisiewoordvoerder, het gesê hulle word vir ondervraging aangehou en sal waarskynlik Maandag in die hof in Secunda verskyn. Boere in die omgewing het Van Nieuwenhuizen onder meer as 'n "dierbare, rustige oom" beskryf "wat nie 'n vlieg sou skade aandoen nie". Dit was glo nie snaaks om hom saans nog tot agtuur buite te kry waar hy vir oulaas nog by sy beeste 'n draai maak nie. Mev. Van Nieuwenhuizen was vol lof vir die polisie se vinnige reaksie en die inhegtenisneming van twee verdagtes. Daar word na nog 'n verdagte gesoek. Christa-Marie, wat drie skote in die rigting van haar pa se aanvallers gevuur het, het glo drie mans buite gesien. 'n Droewige Kersfees wag op die twee vroue. Hulle sal nie so vrou- alleen op die plaas kan bly nie, het mev. Van Nieuwenhuizen gesê. Die egpaar se seun is 'n paar jaar gelede in 'n motorongeluk dood.